Die Boedie Blog: May 2009
Pofadders is groot, lui slange met dik lywe en gewoonlik minder as 'n meter in lengte. Hulle kleur verskil van mekaar maar wissel gewoonlik van grys to ligbruin met geel, wit en swart merke in 'zigzag'patrone. Die Pofadder het baie slagoffers omdat hy op sy kamoeflering staatmaak vir beskerming en dus nie sommer wegbeweeg wanneer iets hom benader nie. Dis dan ook hoekom daar gereeld op die slag getrap word. Sy gif is erg 'Cytotoxic', wat beteken dit val die selle aan. 'n Byt van die slang is 'n redelik ernstige mediese noodgeval. Dit kan ure vat voor die simptome begin ontwikkel. Die beste raad is om 'n drukverband op te sit en die pasient na die naaste hospitaal te neem.
Hoe sit mens 'n drukverband aan:
Laat die slagoffer dadelik lê.
Pobeer om hom/haar te kalmeer en te laat ontspan.
Bly self kalm, daar sal genoeg tyd wees.
Gebruik 'n verband om die arm of been wat gebyt is mee te verbind.
Begin by die plek waar die byt was en werk opwaarts.
Moet nie enige kledingstukke probeer uittrek nie, mens wil juis hê die slagoffer moet so min as moontlik beweeg anders versprei die gif vinniger.
Verbind die arm of been so styf soos wat mens dit vir 'n geswikte enkel sou doen.
Stewig, maar nie so dat dit bloedsomloop afsny nie.
Mens dink gewoonlik jy moet 'n tou om die arm of been bind, maar 'n verband om die hele been of arm van die bytplek af boontoe is beter.
Voeg 'n spalk by sodat die arm of been nie kan buig of beweeg nie.
Moet nie die byt area masseer of vryf nie.
Moet nie die verband afhaal todat jy by die hospitaal is nie.
Wat om nog te doen:
Maak 'n nota van die tyd wat die byt gebeur het. Dit help dokters om die vordering van die gif te bepaal.
Verwyder ringe, horlosies, ens. want swelling kan daartoe lei dat sulke objekte groot pyn veroorsaak.
Hou die slagoffer so stil as moontlik en ry hospitaal toe. Met 'n Kaapse Kobra wil jy so gou moontlik daar kom, maar andersins het jy bietjie tyd en is dit beter om veiliger te probeer ry.
Onthou dat skok altyd teenwoordig is met slangbyte en dat dit amper gevaarliker is as die slanggif self.
Probeer die slagoffer kalm hou.
Nou hoekom al die raad oor hoe om 'n Pofadder se byt te hanteer? Wel, die storie begin so...Laasnaweek is ek en Estelle na die plaas in die Kalahari. Dit het onlangs baie gereën en toe het die Molopo vir die eerste keer in 'n paar jaar afgekom. Die meeste water het alweer in die sand ingetrek, maar daar is steeds poele en klein dammetjies oral in die rivier en die gras in die rivier staan ongelooflik lank.
Ek en Estelle het die vorige dag lank in die rivier tussen 'n klomp bossies weggekruip terwyl ons beurte gemaak het om fotos te neem van al die voëls wat by die poele kom water drink. So Sondagoggend besluit ons toe om dou-voor-dag op te staan en te gaan fotos neem. Ons het eers 'n ent in die veld ingestap om twee aasvoëls wat lyk of hulle in 'n boom wil broei af te neem. Ons het ook Koedoes gekry en 'n paar lui tarentale op 'n boomstomp afgeneem. Daarna is ons in die rigting van die dammetjie.
Ek reken ek sal so entjie van die dammetjie af net so effens in die bosse in trek sodat die voëls by die dammetjie ons nie hoor of gewaar nie. Ek klim toe uit om die tripod agter op die bak te kry en wag vir Estelle om te kom. 'Is die dan nie 'n Pofadder nie?', vra sy vanuit die passasierskant van die Hilux. Sy het haar voet by die deur uit gesteek, oppad om uit te klim toe sy, vir wie-weet watter rede, kyk waar sy gaan trap. Dis toe dat sy die slang daar regonder haar voet sien lê en toe vinnig haar voet terugtrek.
Ek het agter op die Hilux gespring en gaan kyk en toe dadelik op haar geskreeu om haar deur, wat toe nog oop was, toe te slaan. Ek het myself wit geskrik en ek kry nou nog hoendervleis as ek dink wat kon gebeur het. Ons sê maar net dankie dat sy vir een of ander rede besluit het om eers te kyk voor sy uitgeklim het. As dit ek was, was dit 'tickets'!
Van al die 1000 hektaar of 10 000 vierkantemeter van die plaas het ek net mooi gaan stop presies langs die Pofadder en nie so dat hy voor of agter die bakkie is nie, maar reglangs die passasierkant se deur. Nadat ek 'n foto geneem het, het die adder ewe lui onder die gras verdwyn, glad nie haastig nie.
Die Pofadder en die Swart Mamba is twee van die gevaarlikste slange en ek het hulle altwee nou al op die plaas gesien. Die eerstehulp behandeling vir altwee is soos hierbo beskryf, so Boedies, maak seker julle lees dit weer, want soos julle weet is daar nie enige hospitale naby die plaas nie.
Behalwe dat een van ons dit amper nie gemaak het nie, was die tydjie op die plaas weereens baie ontspanned en siende dat dit nou bietjie koeler is was daar ook minder goggas in die aande, en Estelle het dit baie waardeer. Dit genoem, Mila, jy sal nie bly wees om te hoor, dat ek die keer in die aand deur van daai vieslike spinnekoppe gebyt is en dat dit vir 3 dae aanmekaar gejeuk het dat dit klap nie. Hopelik gaan ons die jaar wanneer dit kouer is en dan behoort hulle ook minder te wees.